Podmanický, Ján, poslanec NR SR (2012-10-25):
Vážená pani podpredsedníčka, vážený pán minister, vážené panie poslankyne, páni poslanci, dovoľte mi predniesť pozmeňujúci návrh k Zákonníku práce. Ide o pozmeňujúci návrh, ktorý je svojim obsahom aj textom identický s pozmeňujúcim návrhom pána poslanca Blanára, ktorý máte predložený v laviciach. Tento návrh predkladám ja, som tu podpísaný, je tu podpísaných ďalších 15 poslancov. Budete ho mať po prednesení rozmnožený a doručený do lavíc, keďže návrh pána poslanca Blanára nebol predložený. Pozmeňujúci návrh poslanca Jána Podmanického k vládnemu návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony, tlač 186. Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony, tlač 186, sa mení takto: V čl. II bod 1 znie: 1. § 18a sa dopĺňa odsekom 11, ktorý znie: „(11) Dňom zániku výkonu funkcie hlavného kontrolóra zaniká aj jeho pracovný pomer.“ Tento návrh rieši problém, ktorý vzniká pri zániku výkonu funkcie hlavného kontrolóra obce podľa § 18a ods. 8 zákona o obecnom zriadení či už napr. odvolaním z funkcie, alebo uplynutím jeho funkčného obdobia. V zmysle zákona o obecnom zriadení funkcia hlavného kontrolóra síce zaniká, avšak tak ako zákon rieši nárok na vznik pracovného pomeru hlavného kontrolóra, nerieši otázku jeho zániku, a preto zánikom funkcie hlavného kontrolóra podľa súčasnej právnej úpravy automaticky jeho pracovný pomer v obci nekončí. Dopĺňame, že dňom zániku výkonu funkcie hlavného kontrolóra zaniká aj jeho pracovný pomer. Toto ustanovenie zavádzame aj preto, aby bol jednoznačný výklad tak, ako jednoznačný výklad pri vzniku funkcie hlavného kontrolóra a jeho pracovného pomeru. 2. V čl. II sa vypúšťajú body 2 až 4. V súvislosti s vypustením bodov 2 až 4 je potrebné zrušiť označenie bodu 1. Ide o spresnenie, ktoré nadväzuje na bod 1. V súvislosti s týmto bodom vypúšťame aj novelizačný bod č. 2 až 4, pretože ide o zbytočné a duplicitné ustanovenie. V súvislosti s navrhovaným vypustením bodu 4 v čl. II navrhujem vyňať na osobitné hlasovanie bod 9 spoločnej správy s odporúčaním ho neschváliť. 3. Za čl. III sa vkladá nový čl. IV, ktorý znie: „Čl. IV Zákon č. 302/2001 Z. z. o samospráve vyšších územných celkov (zákon o samosprávnych krajoch) v znení zákona č. 445/2001 Z. z., zákona č. 553/2003 Z. z., zákona č. 369/2004 Z. z., zákona č. 583/2004 Z. z., zákona č. 615/2004 Z. z., zákona č. 628/2005 Z. z., zákona č. 16/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., zákona č. 384/2008 Z. z. a zákona č. 445/2008 Z. z. sa mení a dopĺňa takto: 1. V § 19a ods. 5 druhá veta znie: „Jeho funkčné obdobie začína dňom, ktorý je určený ako deň nástupu do práce.“ 2. V § 19a ods. 5 tretej vete sa vypúšťajú slová „jeho pracovnoprávny vzťah k samosprávnemu kraju končí dňom skončenia jeho funkčného obdobia a hlavný kontrolór“. 3. § 19a sa dopĺňa odsekmi 10 a 11, ktoré znejú: „(10) Na odvolanie hlavného kontrolóra z funkcie je potrebný súhlas nadpolovičnej väčšiny všetkých poslancov. (11) Dňom zániku výkonu funkcie hlavného kontrolóra zaniká aj jeho pracovný pomer.“ V súvislosti s vložením nového článku je potrebné nasledujúce články prečíslovať. Odôvodnenie: K bodu 1: Upravujeme ustanovenie v zákone o samosprávnych krajoch súladne so zákonom o obecnom zriadení, pretože u obecného hlavného kontrolóra začína jeho funkčné obdobie dňom, ktorý je určený ako deň jeho nástupu do práce, naproti tomu v zákone o samosprávnych krajoch v súčasnosti platí, že funkčné obdobie hlavného kontrolóra začína dňom zvolenia, čo v praxi môže znamenať, že samosprávny kraj môže mať v určitom období dvoch hlavných kontrolórov, preto sa jednoznačne stanovuje, že funkčné obdobie hlavného kontrolóra samosprávneho kraja začína dňom, ktorý je určený ako deň nástupu do práce, a to je deň po skončení funkcie predchádzajúceho hlavného kontrolóra. K bodu 2: Vypúšťame ustanovenie, ktoré je už upravené predchádzajúcimi ustanoveniami. K bodu 3: Odsek 10. Na odvolanie hlavného kontrolóra z funkcie je potrebný súhlas nadpolovičnej väčšiny všetkých poslancov. Je to spresnenie, hlavný kontrolór je volený nadpolovičnou väčšinou. Doteraz sa používala analógia, že teda aj na odvolanie by mal byť rovnaký počet ako na zvolenie, ale presne do zákona to dávame, aby nebola právna pochybnosť o tejto otázke. Odsek 11. Dňom zániku výkon funkcie hlavného kontrolóra zaniká jeho pracovný pomer. To odôvodnenie je také isté ako pri zániku funkcie obecného hlavného kontrolóra. Čiže to zosúlaďujeme. Ďakujem pekne, pani podpredsedníčka, skončil som.